|  |  |
| --- | --- |
|  |  |
|  | 31. maj 2023 |

Høringsnotat **Notat om de indkomne høringssvar vedrørende udkast til bekendtgørelse om undtagelse af dele af jernbanelovens anvendelsesområde for visse jernbaneinfrastrukturer**

**1. Høringen**

*1.1. Høringsperiode*

Transportministeriet hørte den 21. marts 2023 en række myndigheder og organisationer over udkast til ovennævnte bekendtgørelse. Høringsfristen udløb den 25. april 2023.

Bekendtgørelsen blev offentliggjort på Høringsportalen den 21. marts 2023.

*1.2. Hørte myndigheder, organisationer m.v.*

Nedenfor følger en alfabetisk oversigt over hørte myndigheder, organisationer m.v.

Ud for hver høringspart er det ved afkrydsning angivet, om der er modtaget høringssvar, og om høringsparten i givet fald havde bemærkninger til udkastet til bekendtgørelsen.

Oversigten omfatter herudover interessenter, som ikke er blandt de hørte myndigheder, organisationer m.v., men som på egen foranledning har sendt bemærkninger til udkastet til bekendtgørelsen. Sådanne interessenter er i oversigten markeret med \*.

|  |  |  |  |  |
| --- | --- | --- | --- | --- |
| **Høringspart** | **Høringssvar modtaget** | **Bemærkninger** | **Ingen bemærkninger** | **Ønsker ikke at afgive høringssvar** |
| Arriva Danmark A/S |  |  |  |  |
| Banedanmark | X |  | X |  |
| Captrain AB |  |  |  |  |
| Contec Rail ApS |  |  |  |  |
| Dansk Banegods | X | X |  |  |
| Dansk Erhverv |  |  |  |  |
| Dansk Industri |  |  |  |  |
| Danske Havne\* | X | X |  |  |
| Dansk Jernbaneforbund | X |  | X |  |
| Dansk Transport og Logistik – DTL |  |  |  |  |
| Danske Regioner |  |  |  |  |
| Danske Shipping – Havnevirksomheder | X | X |  |  |
| Danske Speditører |  |  |  |  |
| DB Cargo Scandinavia A/S | X |  | X |  |
| DI Transport | X | X |  |  |
| DSB | X |  | X |  |
| Erhvervsstyrelsen | X |  | X |  |
| Green Cargo AB |  |  |  |  |
| Hector Rail AB |  |  |  |  |
| HK Trafik og Jernbane |  |  |  |  |
| Jernbanenævnet |  |  |  |  |
| Kommunernes Landsforening |  |  |  |  |
| Landdistrikternes Fællesråd |  |  |  |  |
| Lokaltog A/S |  |  |  |  |
| Midtjyske Jernbaner |  |  |  |  |
| Midttrafik |  |  |  |  |
| Movia |  |  |  |  |
| Nordjyllands Trafikselskab |  |  |  |  |
| Nordjyske Jernbaner | X |  | X |  |
| Sydtrafik |  |  |  |  |
| Trafikforbundet |  |  |  |  |
| Trafikselskaberne i Danmark |  |  |  |  |
| Trafikstyrelsen |  |  |  |  |
| TX Logistik AB |  |  |  |  |
| Vestbanen A/S |  |  |  |  |
| Viking Rail ApS |  |  |  |  |

**2. Høringssvarene**

I det følgende gengives hovedindholdet af de modtagne høringssvar til den fremsatte bekendtgørelse samt Transportministeriets bemærkninger hertil skrevet med kursiv.

Under pkt. 3 er det opsummeret, hvilke ændringer der er foretaget i forhold til det udkast, som har været i høring. Her omtales også ændringer, som ikke har baggrund i modtagne høringssvar, men er foretaget på ministeriets egen foranledning.

Bemærkninger af generel politisk karakter samt forslag og bemærkninger, der ikke vedrører den fremsatte bekendtgørelse, indgår ikke i notatet.

Transportministeriet kan for en fuldstændig gennemgang af samtlige indsendte synspunkter henvise til høringssvarene.

*2.1. Bemærkninger om undtagelser vedr. jernbanerelaterede servicefaciliteter*

DI Transport, Dansk Banegods, Danske Havne og Danske Shipping- og Havnevirksomheder bemærker i fælles høringssvar, at der er uklarhed om undtagelserne relateret til jernbanerelaterede servicefaciliteter. Både EU-direktiv 2012/34 og gennemførelsesforordning 2017/2177 giver ganske vist mulighed for at undtage visse infrastrukturer og tjenesteydere, men det er uklart, hvilke aktører, der er omfattet hvornår – og hvordan undtagelserne i så fald træder i kraft. Uklarheden styrkes af, at der i nogle tilfælde er tale om private virksomheder, der både ejer infrastrukturen og tilbyder servicerelaterede tjenesteydelser, i andre tilfælde er der tale om offentligt ejet infrastruktur men private tjenesteydere, og i enkelte tilfælde endda offentlige aktører på både infrastruktur og tjenesteydelser. Direktivets artikel 2. stk. 4 rummer bl.a. mulighed for at undtage infrastruktur og faciliteter, som ikke har strategisk betydning for jernbanemarkedets funktion, fra direktivets kapitel IV, hvilket netop er takstreglerne. Vi bemærker, at eftersom der er tale om europæisk lovgivning, må det være muligt at undtage faciliteter, som ikke har en strategisk funktion for det europæiske jernbanemarked, og der er i vores optik ingen jernbanefaciliteter på danske havne, eller ret mange andre steder i landet, med en sådan strategisk funktion. Vi vil derfor opfordre ministeriet til at overveje at anvende bestemmelsen om undtagelse fra direktivets kapitel IV ved at undtage samtlige danske havnespor og -terminaler samt mindre godsomladningssteder uden strategisk betydning.

*Transportministeriet bemærker hertil at bekendtgørelsen regulerer infrastruktur og ikke servicefaciliteter. Såfremt servicefaciliteter beliggende på undtaget infrastruktur undtages efter bekendtgørelsens regler vil de servicefaciliteter, der er beliggende på infrastrukturen ligeledes undtages, som følge heraf.*

*Direktiv 2012/34 artikel 2, stk. 4 omhandler ikke servicefaciliteter men alene ”lokale og regionale jernbaneinfrastrukturer”. Det er således ikke ud fra servicefaciliteten at den strategiske betydning skal vurderes, men ud fra den lokale eller regionale infrastruktur, som servicefaciliteten er beliggende i tilknytning til.*

*Transportministeriet bemærker afslutningsvist, at eventuelle undtagelsesmuligheder for jernbanerelaterede servicefaciliteter reguleres i bekendtgørelse om jernbanerelaterede servicefaciliteter.*

**3. Bekendtgørelsen i forhold til bekendtgørelsesudkastet**

Der er ikke foretaget ændringer i forhold til bekendtgørelsesudkastet.